Papersnake/gushiwen huggingface dataset:
越州赵公救灾记
曾巩（宋代）

熙宁八年夏，吴越大旱。九月，资政殿大学士知越州赵公，前民之未饥，为书问属县灾所被者几乡，民能自食者有几，当廪于官者几人，沟防构筑可僦民使治之者几所，库钱仓粟可发者几何，富人可募出粟者几家，僧道士食之羡粟书于籍者其几具存，使各书以对，而谨其备。

州县史录民之孤老疾弱不能自食者二万一千九百余人以告。故事，岁廪穷人，当给粟三千石而止。公敛富人所输，及僧道士食之羡者，得粟四万八千余石，佐其费。使自十月朔，人受粟日一升，幼小半之。忧其众相蹂也，使受粟者男女异日，而人受二日之食。忧其流亡也，于城市郊野为给粟之所凡五十有七，使各以便受之而告以去其家者勿给。计官为不足用也，取吏之不在职而寓于境者，给其食而任以事。不能自食者，有是具也。能自食者，为之告富人无得闭粜。又为之官粟，得五万二千余石，平其价予民。为粜粟之所凡十有八，使籴者自便如受粟。又僦民完成四千一百丈，为工三万八千，计其佣与钱，又与粟再倍之。民取息钱者，告富人纵予之而待熟，官为责其偿。弃男女者，使人得收养之。

明年春，大疫。为病坊，处疾病之无归者。募僧二人，属以视医药饮食，令无失所恃。凡死者，使在处随收瘗之。

法，廪穷人尽三月当止，是岁尽五月而止。事有非便文者，公一以自任，不以累其属。有上请者，或便宜多辄行。公于此时，蚤夜惫心力不少懈，事细巨必躬亲。给病者药食多出私钱。民不幸罹旱疫，得免于转死；虽死得无失敛埋，皆公力也。

是时旱疫被吴越，民饥馑疾疠，死者殆半，灾未有巨于此也。天子东向忧劳，州县推布上恩，人人尽其力。公所拊循，民尤以为得其依归。所以经营绥辑先后终始之际，委曲纤悉，无不备者。其施虽在越，其仁足以示天下；其事虽行于一时，其法足以传后。盖灾沴之行，治世不能使之无，而能为之备。民病而后图之，与夫先事而为计者，则有间矣；不习而有为，与夫素得之者，则有间矣。予故采于越，得公所推行，乐为之识其详，岂独以慰越人之思，半使吏之有志于民者不幸而遇岁之灾，推公之所已试，其科条可不待顷而具，则公之泽岂小且近乎！

公元丰二年以大学士加太子保致仕，家于衢。其直道正行在于朝廷，岂弟之实在于身者，此不著。著其荒政可师者，以为《越州赵公救灾记》云。
临江仙（和王元勃韵）
刘一止（宋代）

落日西风原上好，笛声谁奏伊凉。缓寻山径掇幽芳。平生真自许，江海老潜郎。

最爱杯中浮蚁闹，鹅儿破壳娇黄。使君醉里是家乡。更追修禊帖，一咏一传觞。
贺新凉
邹奕凤（清代）

何处迎秋月。落霞低、名香漫爇，絪缊引月。净扫药栏和竹径，检点今宵坐月。

陈瓜果、窗前伺月。品竹弹丝还按板，倩歌喉、应节频吹月。

云幕卷，初开月。

翩跹鹤舞婵娟月。擘琼笺、百篇挥洒，分题赋月。一缕铛烟茶已沸，倾向清瓯劳月。

看花气、缤纷拥月。羁旅正金陵，虎踞龙争，历尽千秋月。

且痛饮，秦淮月。
忆秦娥 得外书
许诵珠（清代）

帘栊悄。无言羞把菱花照。菱花照。愁眉懒画，闹妆慵扫。

檐前灵鹊声声报。平安两字来青鸟。来青鸟。柔情一缕，系人怀抱。
双鹅篇
庞垲（清代）

在昔新河有奇士，登春其名氏宋氏。苦吟未老头先白，落拓辞家走千里。

辞家南去江陵城，中有鹅池池水清。却爱湖湘归不得，狎鹅自号鹅池生。

一身失路悲无与，朝看鹅来暮鹅去。衡霍峰多烟雾深，青山谁知埋骨处。

劫火沧桑几百春，忽逢王宰有心人。痛哭怜才求故迹，草玄亭没空荆榛。

酹酒招魂向原隰，阴风飒飒筵前入。刻石记里表姓名，突有双鹅碑上立。

鹅来相依不暂离，署中还凿天鹅池，无情有情谁得知。

君不见玉楼应召人姓李，天上真仙皆才子。文章有气诗有神，宁随时数为生死。

海翁有意逗精灵，特遣双鹅报知己。
古诗 其二
汪畹玉（清代）

中庭有一鸟，不飞亦不鸣。非不能飞鸣，但恐凡鸟惊。

问鸟从何来，仙山杳冥冥。白云壮羽翼，三年养始成。

有客知此意，见鸟两伤情。胸中起五岳，磊落何时平。
江上怀思永二首 其二
孙觌（宋代）

绝徼三叉路，连舻万斛船。一区江上宅，百榼酒中仙。

有土能埋玉，无胶可续弦。摩挲绿苔石，屐齿尚依然。
日暮倚杖水边
王寂（金朝）

水国西风小摇落，撩人羁绪乱如丝。
大夫泽畔行吟处，司马江头送别时。
尔辈何伤吾道在，此心惟有彼苍知。
苍颜华发今如许，便挂衣冠已是迟。
孝宗皇帝挽诗二首
周必大（宋代）

圣德高难继，天心远莫推。
如何尧舜主，不与武宣时。
勤政精弥厉，平戎志竟赍。
唯留大风句，千古日星垂。
老伴
姜特立（宋代）

老人须老伴，旧事可重论。
今古不同调，后生难与言。
李别驾入觐回署适当诞日作诗寄之
释函是（明代）

万里朝天归早秋，西风昨夜报山楼。去时忆别愁青黛，回日逢生尚黑头。

杨柳旧烟仍系马，梧桐新月照牵牛。王程鞅掌年方壮，共喜恩荣发艳讴。
句
冯时行（宋代）

儿童便读山中记，老大才登记裹山。
酬王十八见招
武元衡（唐代）

王昌家直在城东，落尽庭花昨夜风。

高兴不辞千日醉，随君走马向新丰。
七鲲身
张湄（清代）

鬐翼连翩振地垠，风抟水击势难驯。鹏图孰是南溟好，愿尔长安徙海身。
追悼前商会长蔡明南
郑国藩（清代）

沧海昔横流，孰把狂澜障。伟哉明南君，沈灾只手援。

忆自陵谷迁，风云日千变。奔走唇舌焦，澒洞得清晏。

四民商责重，谁与任劳怨。赖君长会席，群情争自劝。

八二哀鸿多，助拯力曾遍。晚近欧风入，自由相竞煽。

孔教乘时兴，中流砥柱见。组织功不居，论定绩弥绚。

薤露忽已晞，万人同追唁。老我筋力衰，观礼空有愿。

远寄诗一篇，聊作束刍奠。
桂花
宋自逊（宋代）

揭纸糊窗莫放开，园丁新送木犀来。
绕屏著色无非画，尽日烘犀不用煤。
同气相求唯径菊，后生可畏独江梅。
月中一应灵和异，待向仙娥觅种栽。
雨
赵处澹（宋代）

溪云依翠竹，乱石注流泉。
数日饶春雨，馀寒胜腊天。
书从琴案读，茶共药炉煎。
故旧经过少，题诗一二篇。
舟行望龟峰
陈文蔚（宋代）

面对灵龟最上峰，舟中活计不为穷。
半春台下桃花水，一霎岸边杨柳风。
天巧此时穷险怪，渊泉终日悟流能。
一生堪笑渔翁拙，卧听潇潇雨打篷。
哭故人曹十九秘校叔明海阳四十弟自潮州送归
林亦之（宋代）

海阳天外已伤怀，白水墙头转自哀。
却是人生难得好，两年只见哭声来。
出塞三首 其二
江源（明代）

兵出塞垣通，金鞭指铁骢。将军下天上，杀气绕湟中。

受命边沙远，防秋鼓角雄。匈奴犹未灭，何处欲输忠。
卧云阁
周伦（明代）

兴发登山阁，劳忘百尺梯。槛前高壁下，树里远天低。

墟落花成坞，村田锦作畦。一觞还一咏，迟日未教西。
雪二首 其二
朱淑真（宋代）

谁剪飞花六出尖，索娥肌肉莹相兼。分明幻玉迷青嶂，轻薄随风入画檐。

冻笔想停诗客手，寒蓑宜拥钓翁髯。长安陋巷多贫士，可见鹑衣透胆严。
句
韩维（宋代）

两君旷度皆吾党，红烛迎舟尽醉还。
明道亲享先农十首
佚名（隋代）

献终豆徹，礼备乐成。
祠容肃肃，风驭冥冥。
三时务本，一墢射耕。
人祗胥悦，祉福是膺。
闻雨
方岳（宋代）

夜闻一霎两霎雨，春着村南村北花。
紫绵扑扑海棠蕾，翠毯茸茸沙蒋芽。
游芳要非老者事，幽意自属山人家。
东风莫漫尽桃李，留与绕屋深桑麻。
朱虞卿以诗送家酿和韵
韩淲（宋代）

绝叹交游落，何论比与周。座开今日酒，门款昔年秋。

濯锦江头杜，玄都观里刘。相望风雅在，天地一虚舟。
华阳吟三十首
白玉蟾（宋代）

海南一片水云天，望眼生花已十年。
忽一二时回首处，西风夕照咽悲蝉。
望江南
黄公绍（唐代）

思晴好，小驻岂无因。花上半旬春社雨，松间三宿暮山云。转住是愁人。
题章伯深臞怪图 其二
仲并（宋代）

杖策山隈亦水滨，閒中未害饱经纶。何曾寂寞嵌岩里，惯著风流廊庙人。
齐天乐（戊申百五王野处酌别）
柴望（宋代）

青青杨柳丝丝雨，他乡又逢寒食。几度刘郎，当年曼倩，迢递水村烟驿。寻踪访迹。正马上相逢，杏花狼藉。惟有沙边，旧时鸥鹭似相识。

天涯流浪最久，十年何所事，幽愫历历。换字鹅归，看梅鹤去，回首征衫泪渍。新欢旧忆。笑客处如归，归处如客。独倚危阑，乱山无数碧。
乐天
许月卿六（宋代）

乐天歌里商人妇，子美诗中黄四娘。
莫向痴人前说梦，世间万事海茫茫。
遣兴
陆游（宋代）

学废文章传世少，身闲车马过门疏。
壮心易尽彘肩酒，义气肯贪熊掌鱼？列圣仁恩深雨露，两京宫阙尚丘墟。
素怀华渭嗟谁问，且作狂歌楚接舆。
浪淘沙
毛幵（宋代）

帘幕燕双飞。春共人归。东风恻恻雨霏霏。水满西池花满地，追惜芳菲。

回首昔游非。别梦依稀。一成春瘦不胜衣。无限楼前伤远意，芳草斜晖。
呈陈和叔
王安石（宋代）

毁车为屋仅容身，三岁相要薄主人。
昼寓椁砖常至夜，冬沿沟彴复寻春。
南陔不洎公归里，苍墓垂成我丧亲。
後会纵多无此乐，山林投老一伤神。
山立招饮
徐淑（两汉）

携策东原旧草堂，槐阴风细昼生凉。晴窗铅椠诗书气，村具盘餐蕨笋香。

横浦渔梁犹略彴，直庵禅榻已沧桑。酒酣欲去频搔首，小为迟留倚夕阳。
麻姑仙坛歌
汪元量（宋代）

麻姑飘飘出烟雾，红尾凤飞骑不住。
青城山高风露寒，佩环挂着山花树。
花雾蒙蒙香湿衣，一点柔红泻香露。
群仙行酒擘麒麟，玉盌金盘间犀箸。
琼璈笛含氤氲，二十三弦语幽素。
琼台醼罢醉不归，月出昆仑天未曙。
青衣结束金丝蕊，鹤扇双行引归路。
白云叠叠水潺潺，神仙窟宅知何处。
方竹 其二
张咏（宋代）

枝枝方直绿参参，林叶疏红始见心。却恐当时恶圆佞，结根遥向楚云深。
寿陈左相
李商叟（宋代）

祥风吹晓动帘旌，香袅狻猊几缕青。
佳气远浮黄阁满，老人高拱紫微明。
月将圆影来华席，梅放新香入宝觥。
千岁定知仁者寿，喜看无汗玉枝横。
冬至日早起
项安世（宋代）

儿童吹火注油灯，起著新衣坐到明。病里已知时节换，夜阑龟息见阳生。
初入罗浮山作 其三
祁衍曾（明代）

道家称洞府，兹山第七天。宵中白日出，石窦黄龙蟠。

涓涓铁桥白，上与瑶池连。不见蟠桃树，但见梅花阡。

我欲折梅花，贻我心所欢。所欢在何处，仰视明月娟。

振衣发长啸，寤寐将焉谖。物役各有极，聊以返自然。
度破讷沙二首
李益（唐代）

眼见风来沙旋移，经年不省草生时。
莫言塞北无春到，总有春来何处知。

破讷沙头雁正飞，鸊鹈泉上战初归。
平明日出东南地，满碛寒光生铁衣。
叶少蕴生朝三首 其三
张元干（宋代）

元戎玉帐凛霜威，谈笑何妨羽扇挥。平日丹心驰象阙，长年綵服奉慈闱。

谁无五马人生贵，独有三奇命世稀。志在麟经成事业，颇闻天子诏公归。
月下小酌
陆游（宋代）

昨日雨遶檐，孤灯对搔首；今夜月满庭，长歌倚衰柳。
世变浩无穷，成败翻覆手。
人生最乐事，卧听压新酒。
我归自梁益，零落怆亲友，纷纷堕鬼录，何人得长久？後生多不识，讵肯顾衰朽？一杯无与同，敲门唤邻叟。
和范石湖咏双莲三首 其三
袁说友（宋代）

鉴湖一曲记蓬莱，棹入红蕖挽不回。今日池光少公事，好怀聊复为渠开。
春日绝句
伯颜（子中）（元代）

几片残红点客衣，小溪流水鳜鱼肥。画桥尽日无人过，杨柳青青燕子飞。
由施秉泛舟抵镇远七首 其三
牛焘（清代）

奇峰迭嶂两相撑，鬼斧神工断不成。拟向云崖探酉穴，却从月下听猿声。
和平太行路韵 其二
李俊民（金朝）

凿开险阻若天成，暂使时閒眼界平。却羡长安西去路，青山不管送人行。
灵峰寺洞
徐玑（宋代）

洞在寺之右，昔存罗汉从。
石峰排似笋，山势裂因龙。
自有泉甘美，无愁路叠重。
圣灯云照夜，宿客间曾逢。
无题 其一
韩殷（明代）

一自乡关动战锋，楚云沧海思无穷。那堪流落逢摇落，不是愁中即病中。

白玉帐寒鸳梦绝，彩云天远凤楼空。此情可待成追忆，巫峡迢迢旧楚宫。
转调二郎神
刘克庄（宋代）

黄粱梦觉，忽跳出、北扉西省。今似得何人，老僧退院，秀才下省。罢草河西淮南诏，没一字、谘尚书省。已交侣樵渔，免教人道，弥封官省。
多幸。条冰解去，新衔全省。笑杀太师光，赐灵寿杖，有诏扶他入省。死谥醉侯，生封诗伯，此事不关朝省。便茅屋、送老云边，也胜倚金华省。
幽居
陆游（宋代）

孤村野径不曾锄，恶草从来一寸无。
每为游鱼疏港渎，更绿啼鸟植楸梧。
闲门犹有僧时到，残产浑无赋未输。
浪走人间真误计，暮年犹足补东隅。
句
陈尧佐（宋代）

公余莫放西湖景，步步苍苔岸岸松。
缘识
宋太宗（宋代）

清高宜养性，善事好相兼。
果蓏招贤客，心闲道味添。
灵济庵主僧泉蒙山招饮偶成
陈著（宋代）

水面巧安排，轩窗爽豁哉。
桥关江气定，门约市声开。
远景天相送，清风客自来。
夜床凉睡足，有梦到蓬莱。
柔桑陌
史尧弼（宋代）

姑待三年采，聊为卒岁谋。可怜齐鲁俗，乃欲比封侯。
事清明即
瞿佑（元代）

风落梨花雪满庭，今年又是一清明。
游丝倒地终无意，芳草连天若有情。
满院晓烟闻燕语，半窗晴日?然蚕生。
秋千一架名园里，人隔垂杨听笑声。
扇子诗 其六十七
李石（宋代）

春去春来岁岁同，花开花落任东风。只堪美酒酬佳景，莫把閒愁料化工。
万州守潘拉登鲁池观荷花荔枝
魏了翁（宋代）

密林和雨翦离支，曲径留阴切藕丝。
自入渝涪山色恶，眼明见此鲁家池。
代人上建守四首
李吕（宋代）

鄂渚才来便救焚，富沙拯溺济饥同。
从容妙得调元手，好转洪钧拱帝宸。
炙背俯晴轩诗
楼钥（宋代）

炙背情方适，融霜日正暾。
何妨凭曲几，相与俯晴轩。
爱景欣亭午，闲身得负暄。
映檐成白醉，挟纩谢奇温。
岂止宽寒色，犹思奉至尊。
桃花满肌骨，佳句忆王孙。
句 其四
释祖可（宋代）

窗间一榻篆烟碧，门外四山秋叶红。
春归昌谷
李贺（唐代）

束发方读书，谋身苦不早。终军未乘传，颜子鬓先老。

天网信崇大，矫士常慅慅。逸目骈甘华，羁心如荼蓼。

旱云二三月，岑岫相颠倒。谁揭赪玉盘，东方发红照。

春热张鹤盖，兔目官槐小。思焦面如病，尝胆肠似绞。

京国心烂漫，夜梦归家少。发轫东门外，天地皆浩浩。

青树骊山头，花风满秦道。宫台光错落，装尽偏峰峤。

细绿及团红，当路杂啼笑。香风下高广，鞍马正华耀。

独乘鸡栖车，自觉少风调。心曲语形影，只身焉足乐。

岂能脱负檐，刻鹤曾无兆。幽幽太华侧，老柏如建纛。

龙皮相排戛，翠羽更荡掉。驱趋委憔悴，眺览强容貌。

花蔓阂行輈，縠烟暝深徼。少健无所就，入门愧家老。

听讲依大树，观书临曲沼。知非出柙虎，甘作藏雾豹。

韩鸟处矰缴，湘鯈在笼罩。狭行无廓落，壮士徒轻躁。
送奚贾归吴
郎士元（唐代）

东南富春渚，曾是谢公游。今日奚生去，新安江正秋。

水清迎过客，霜叶落行舟。遥想赤亭下，闻猿应夜愁。
梦中得荞粥觉而记其景联
洪咨夔（宋代）

墨云吹雨落霜空，满地珊瑚树树红。
老磨踏烟霏淅蔌，钝铛奏火沸蒙茸。
寒江浪起雪飞外，古嶂风鸣云搅中。
识破太官羊气味，故山好处梦先通。
题于野种山亭 其二
杨法（清代）

咫尺幽奇境，青鞋不厌过。一庭堆落叶，双树静交柯。

坐久疑空谷，看云覆女萝。侧身天地外，岁月任消磨。
赠棘据诗
阮种（魏晋）

体直响正。源深流清。
宣和御笔二扇面
艾性夫（元代）

纨扇轻盈宝月轮，莺花点染玉园春。
凭谁为障西风起，万里黄尘竟污人。
次单推韵
张九成（宋代）

七载离家梦亦惊，春来又是听仓庚。
熟谙世味心如水，忽见吾人眼尚明。
青镜不堪看白发，长鑱何处觅黄精。
只思归去西湖上，饱喫东坡玉糁羹。
忆昔八首 其八
李时行（明代）

云萝露草径西东，尘世幽缘不易逢。招隐尚怜丛桂在，问奇谁负酒杯空。

青山日暮云随杖，碧海秋清月满篷。一自烟霞拌懒散，弋人宁复慕飞鸿。
秋兴 其一
李因笃（清代）

使节临东路，军糈及两关。江湖轮挽阔，部领度支闲。

水长飞狐口，峰高落雁湾。壮游违举步，秋气苦催颜。
禅人并化主写真求赞
释正觉（宋代）

心闲不被身碍，饭饱仍嫌口多。
嫌应群机活卓卓，默传一句圆陀陀。
呈似了也，还相识麽。
题刁光胤画册·蜂蝶戏猫图
宋孝宗（宋代）

白泽形容玉兔毛，纷纷鼠辈命难逃。
后村诗与涪翁咏，未及崔公一议高。
叔固游齐云岩诗以寄之 其二
唐桂芳（明代）

华于春莫偏饶意，诗到休昜最好峰。半夜生风谁弄笛，满天吹雨客呼龙。

时情切莫争蜗角，世事何殊梦蚁封。真武祠前三昧酒，齐云岩畔一声钟。
已酉闰八月二十一日出南城游岘山壁间读东坡
王洋（宋代）

水晶宫名凡几区，此州绝景天下无。
寒溪十里出明镜，峭壁千仞涵清虚。
平一邱壑胸次间，长情自恨无时闲。
干戈逐我出乡曲，散浪却不拘尘寰。
往时足健轻追逐，吴会山川看未足。
行来伺值积雨馀，万叠峰峦发新绿。
溪山长好人长闲，不信此州翻地轴。
流落须论塞上翁，高唱惭无郢中曲。
千年陵谷我迁变，高名长在唯称贤。
岘山上下碑在否，见说父老犹潸然。
襄阳但记羊叔子，霅上风流亦如此。
壁间谁记万瓦诗，欢息前贤泪如洗。
题清远峡观音院二首
卢肇（唐代）

清潭洞澈深千丈，危岫攀萝上几层。

秋尽更无黄叶树，夜阑唯对白头僧。

风入古松添急雨，月临虚槛背残灯。

老猿啸狖还欺客，来撼窗前百尺藤。
次韵翁处度同游北山
楼钥（宋代）

两夫持镰行我先，巧寻径路其智专。我扶枯藤衣短后，意气已出层峰巅。

何郎鲍叔饱经历，胜处一一手自编。我携旧记访陈迹，正恐急景不得延。

当年共登青云梯，今日邀我为击鲜。始观神龟闯清泚，上有石壁来飞泉。

隐清遗基平可坐，下顾乱石如磨鋋。悬崖双瀑洒空雪，来自一握孤云天。

却从下流溯深险，崎岖直到清潭边。朝阳射光破幽閟，断虹上下遮潺湲。

传闻高山更高处，雅有行路从西偏。同行无乃深好事，杯酒自犒脚力全。

诛锄荆棘穷鸟道，欲进不得意愈坚。旋呼僮仆累危石，笑采野菊聊盘旋。

扪萝腾身上苔磴，往往欢呼争著鞭。侧行危步汗浃背，石角或使衣裳褰。

少焉身在双瀑上，又见高派冲泓渊。自笑泉石成膏肓，爱赏不减蚁慕膻。

巉岩数峰巧遮护，妙处二老初无传。脱迹尘埃到此地，便觉神思飘飘然。

回首江南尘一聚，城郭历历眼俗穿。相期更看水流处，步履未倦夸轻翩。

一上千尺穷山椒，碧涧靡迤流苍烟。寻源不能且忘返，石猊巍踞惊神镌。

退求归径惘难问，藤萝所在相萦缠。我方踟蹰风烟表，披披衣袂身欲仙。

晚归招提各痛饮，读尽屋壁长短篇。截筒环山笕清驶，窍出珠穗心亦怜。

棋枰相与论瓜葛，横琴不妨挥五弦。人生易老费扶掖，胜具大率须少年。

伊余历聘佳山水，爱奇切慕太史迁。明年炎暑袭故步，与君共枕清流眠。
赋梅堂闲吟
陈宓（宋代）

谩自尘劳鬓欲华，故园空鏁未开花。
年年饱看春来去，输与西湖处士家。
曹仁宪谨荣寿
陈为（清代）

青年文艺冠群英，桂籍标题第一名。简命特膺登仕版，清勤与慎竭丹诚。
颂一百则
释重顯（宋代）

和尚有也未，金毛师子不踞地。
两两三三旧路行，大雄山上空弹指。
和王仲仪二首·凌霄花
梅尧臣（宋代）

草木不解行，随生自有理。
观此引蔓柔，必凭高树起。
气类固未引，萦缠岂由己。
仰见苍虬枝，上发彤霞蕊。
层霄不易凌，樵斧谁家子。
一日摧作新，此物当共委。
蒙恩易镇豫章丐假还乡途中偶成十七首
吴芾（宋代）

剧暑当三伏，新凉似九秋。
日光还欲吐，云影未全收。
摸鱼儿·懒能看
刘辰翁（宋代）

懒能看、海桑世界，风花过眼如传。月明昨夜庭流水，天色朝来都变。尘石烂。铢衣坏，和衣减尽谁能怨。秦亡楚倦。但翦烛西窗，秋声入竹，点点已如霰。当年事，本是泗亭沛县。却教绵蕝成殿。暮年八阵那曾用，付与江流石转。前楚辩。今哨遍，是乌乌者灯前劝。乾坤较健。叹君已归休，吾方俯仰，种种未曾见。
解嘲
王道（宋代）

飘飘如漆转辉光，将老曾无却老方。执艺直须龟手药，保身莫老麝脐香。

强寻佳句吟常撚，每发狂言怒益张。谩说《太玄》原可拟，镌铭泼墨总师扬。
新晴过张村旧巡检寨
方回（元代）

干戈踰一纪，几度此江边。近觉全无盗，仍欣粗有年。

炊烟生古屋，晴日照新船。犹忆纷纭际，偷生尽可怜。
和昌龄弟见寄
王十朋（宋代）

经年游宦思家乡，枕间魂梦长飞扬。瓯越相望数百里，鱼雁来往安能常。

水绿莲红王俭幕，我愧才疏笔常阁。居官不事羡长卿，执一无权犹子莫。

昔年姜被今独眠，何时更作三珠连。左原风物亦不恶，溪莼抽丝蕨吐拳。

阿连春草诗篇好，劝我归来宜及早。代笠亭前烟雨中，共把锄犁宁待老。
满庭芳·夏日溧水无想山作
周邦彦（宋代）

风老莺雏，雨肥梅子，午阴嘉树清圆。地卑山近，衣润费炉烟。人静乌鸢自乐，小桥外、新绿溅溅。凭阑久，黄芦苦竹，拟泛九江船。
年年。如社燕，飘流瀚海，来寄修椽。且莫思身外，长近尊前。憔悴江南倦客，不堪听、急管繁弦。歌筵畔，先安簟枕，容我醉时眠。
楼上曲·金徒抱箭寒更起
陈襄（宋代）

金徒抱箭寒更起，寂寞孤成一千里。
姮娥擎出月华来，白玉楼台莹如水。
上有佳人红粉妆，妙年学得吹霓裳。
呼儿将出紫玉笛，一声天外流宫商。
清商欲尽何幽咽，曲调不成声断绝。
罗衣掩泪愁向天，手把瑶华歌一阕。
寒蟾出兮明星稀，良人阻兮天一涯，
凭轩遥望兮心伤悲，愿随鸿鹄兮高飞。
翠楼吟 三月十五日虎邱即景
陈维崧（清代）

桃花水绛，卵色天青，早烟著人如醉。风光日夜换，换不了、吴宫罗绮。

千年霸气。只莺啭山房，鸦啼水寺。当年事。断崖老树，依稀能记。

冶丽。簇队成团，有钗虫落磴，裙梅飘砌。剑池苔藓黑，越显得、明妆绝世。

佛前私誓。怕乱水东流，夕阳西逝。凭阑望，五湖晴爽，碧空无际。
临江仙 旅月
万锦雯（清代）

最是邮亭明月冷，茫茫云树凄迷。天高孤雁背人飞。

谁家翻苦调，按拍奏梁伊。

正值新丰还买醉，醉时壁上留题。短檠剔尽马停嘶。

故乡才入梦，茅店又闻鸡。
访刘山人隐居
张炜（宋代）

步入山回处，茅檐隐士家。
远峰奔渴骥，曲径袅修蛇。
纯翠千茎竹，交红一架花。
客来费清供，汲水自煎茶。
尊贤堂
陈正善（宋代）

闻道骑鲸碧眼仙，黄柑手植尚依然。
人间俯仰更成古，天下声名不计年。
茧纸谁能收妙墨，鸡林何用续遗编。
使君为创新堂事，若解尊贤即是贤。
后西湖十咏 其七 孤山宅
胡应麟（明代）

兀立中流四望奇，谁开丈室枕涟漪。云埋洞口呼猿日，雪拥湖头放鹤时。

丛桂作花犹满砌，疏梅横萼迥当篱。凌风却月凭谁和，一树寒香入梦迟。
夜宿浙江
孙逖（唐代）

扁舟夜入江潭泊，露白风高气萧索。富春渚上潮未还，

天姥岑边月初落。烟水茫茫多苦辛，更闻江上越人吟。

洛阳城阙何时见，西北浮云朝暝深。
楼上
薛瑄（明代）

都门楼阁倚中天，暇日登临思渺然。树绕西山浓著雨，地连东海淡浮烟。

尘消绮陌填车马，香煖歌台醉管弦。独有道人清似鹤，谩从华表记归年。
儿侄辈为燕老集石秀叔以诗来和之二首
陈著（宋代）

白发扶携绿发迎，今为何日自欢声。
任供觞豆人情便，存古门庭俗眼惊。
寿语相期滋我愧，醉吟多感有儿赓。
但令里曲皆知孝，此酒何如考叔羹。
运司园亭·海棠轩
杜敏求（宋代）

东风开百花，独有海棠胜。
猩血染珠玑，点缀枝条剩。
日暖锦段新，雨余燕脂凝。
何待东阖梅，方能动诗兴。
贺新郎（文总管之清江任）
邵桂子（宋代）

新雨黄花路。看清江、旌旗千骑，使君东去。万里归来城头角，吹彻家山旧处。惜洲鹭、留君不驻。白发遗民壶觞语，笑浣花邻里来。夸见早，恨来暮。

故人只在山中住。记年时、肠断相望，天风海雨。满鬓星星华发少，君鬓尚今青否。休夸说、神仙官府。玉笥平生清入梦，会有时、乘兴携吾侣。不君醉，为君舞。
自寿
舒岳祥（宋代）

阆风老人五十九，白头饥冻荒山走。
偶然脱命得生还，闾里相看惊老丑。
今朝初度最可怜，五子三孙在眼前。
老妻俗作无而饼，问讯鸡娘渠未肯。
海水潮小未登鱼，霜后黄柑亦自疏。
穷人作事天不与，只有红梅相媚妩。
为渠一笑买村酤，老夫自歌稚子舞。
明年六十更可歌，大乱不死奈我何。
定林寺
家之巽（宋代）

功名良苦赋归欤，两鬓霜花百念枯。
钟鼎楼台浑一梦，数间茅屋亦浮屠。
送许郎中歙州判官兼黟县
徐铉（宋代）

尝闻黟县似桃源，况是优游冠玳筵。遗爱非遥应卧理，

祖风犹在好寻仙。朝衣旧识熏香史，禄米初营种秫田。

大抵宦游须自适，莫辞离别二三年。
寄柳塘汪叔畊三首
詹初（宋代）

数月未论心，此心觉还真。
矢以惺惺法，始终奉此身。
以诗句咏梅·探请东皇第一机
方蒙仲（宋代）

东皇第一机，谩道凭花寄。
那知东皇来，已落第二义。
延平阁閒望 其十
黄裳（宋代）

云中山出三秋静，水上风来六月寒。宝气有时藏不得，夜深尤好倚阑干。
白雁
李建勋（唐代）

东溪一白雁，毛羽何皎洁。薄暮浴清波，斜阳共明灭。

差池失群久，幽独依人切。旅食赖菰蒲，单栖怯霜雪。

边风昨夜起，顾影空哀咽。不及墙上乌，相将绕双阙。
郭郎儿近拍（仙吕调）
柳永（宋代）

帝里。闲居小曲深坊，庭院沈沈朱户闭。新霁。畏景天气。薰风帘幕无人，永昼厌厌如度岁。

愁悴。枕簟微凉，睡久辗转慵起。砚席尘生，新诗小阕，等闲都尽废。这些儿、寂莫情怀，何事新来常恁地。
媚涟亭
章得象（宋代）

祇见万山连瘴海，不知何处是长安。
百蛮梯尽来重译，千古轮摧恨七盘。
自适
晁说之（宋代）

避难三年百感生，众虽溷浊自澄清。
闲窥鸟雀往来势，静听儿澄读诵声。
但道孤生元废业，莫言频数论平生。
大河今岁如为用，即看千官赴上京。
和子静先生韵答见梅兄希贤侄 其一
唐桂芳（明代）

纷纷作者何须数，惟有先生学古心。寸铁不持嗟往昔，骚坛高耸见当今。

忍听旧侣山阳笛，宜效诸生洛下吟。白发吾翁清裁远，凄凉几向梦中寻。
宋素臣
岳珂（宋代）

桂州之帅，予莫知其为谁也。盍簪得朋，其必有以称此诗也。

黄卷之苦心，意其乐之真足以忘疲也。若夫屈伸则有时也，而岂以是为富贵之资也。

得路之终期，予固未免犹置夫疑也。
陈主管招饮
陈造（宋代）

鹊拳庭竹语频频，忽有书来寂寞滨。
盛事许同花烛夜，芳辰仍醉绮罗春。
璧联香合初鸣凤，霞泛仙觞定脯麟。
更办归装攟珠玉，一时人物各诗人。
偶成
周邦彦（宋代）

窗风猎猎举绡衣，睡美叭应枕簟知。
忽有黄鹂深树语，宛如春尽绿阴时。
送元规游麻姑
张继先（宋代）

拂袖麻源景，飘飘逸兴清。
不辞千里远，独步五云轻。
自有琴书乐，应无世俗萦。
我惭阻追逐，回首谩驰情。
重阳次日同诸大夫登北岩式时侄解台郡，隐此
周光镐（明代）

搜奇直上郁岧峣，何异巢居落木标。星窦几湾开石屋，雷坛半木驾飞桥。

到来便觉尘心尽，坐久全令暑气消。一自挂冠甘遁后，旁人误作楚魂招。
过王整状元墓寄薛唐卿郎中
王安礼（宋代）

始任监州便殒身，我来临奠重悲君。一名曾冠千人榜，三尺翻如百姓坟。

古木带风号晚照，野花和雨泣秋云。贤侯若为刊碑碣，乞取东床内翰文。
自遣
李群玉（唐代）

翻覆升沈百岁中，前途一半已成空。浮生暂寄梦中梦，世事如成风里风。

修竹万竿资阒寂，古书千卷要穷通。一壶浊酒暄和景，谁会陶然失马翁。
赋王九山沧浪阁
薛嵎（宋代）

千年孺子吟，谁会此时心。
方寸有泾渭，烟波无古今。
水禽知雨候，山气爱秋深。
不尽凭栏意，桡歌归故林。
颂古一百二十一首
释宗杲（宋代）

古庙里头回避得，纸钱堆畔暗嗟吁。
闲神野鬼皆惊怕，只为渠侬识梵书。
游虎邱二首 其二
顾璘（明代）

故园初入望，嘉客且同盟。倚槛观秋稼，吟诗对晚晴。

浦寒鸿雁起，天暝水云横。急管休催发，悲歌正有情。
久不见潘十作诗戏之闻其别墅晚稻稍收
张耒（宋代）

谁云世不容吾道，自是穷常逐我曹。
未能下帷授老子，且复痛饮读离骚。
雨多园圃一惨淡，秋霁山川开泬寥。
裹饭送君吾岂敢，黄云{左禾右巴}稏连东皋。
残牡丹
李建勋（唐代）

肠断题诗如执别，芳茵愁更绕阑铺。风飘金蕊看全落，

露滴檀英又暂苏。失意婕妤妆渐薄，背身妃子病难扶。

回看池馆春休也，又是迢迢看画图。
正月二十四日侍亲游罗浮道院栖禅山寺
苏过（宋代）

淡云晓葱茏，野水清可揭。山明草木秀，使里见琐细。

人闲境愈静，地暖春先逝。桃李已青枝，落花空覆砌。

凉风稍可爱，习习来衣袂。赤日虽未苦，炎炎逼裘毳。

道人疑有道，羽服襟裳弊。晨斋爨无烟，含糗聊卒岁。

空阶指荜拨，破屋缘薜荔。拄杖挑笋蕨，折柳樊兰蕙。

居夷信何陋，即此可遁世。敢师浴乎沂，不数山阴禊。

人生行乐耳，四海皆兄弟。何必怀故乡，吾驾随所税。
赠堪舆家杨生
黎廷瑞（宋代）

杨子逐贫不去，杨仙救贫便富。
始知方技可发身，不信儒冠真误人。
生出杨枝枝几叶，青囊世世能传业。
只今四海贫士多，我救无术可奈何。
苍梧云去天亦老，会稽穴没生秋草。
但愿沉冥了几年，江南何地出酒泉。
拟归田园 其五
张九成（宋代）

安得我辈人，一杯叙心曲。肝胆已相知，吾事一生足。

长日何以消，忘言书一束。夜阑相对语，松膏胜华烛。

衮衮不知眠，窗明天已旭。
杂诗三首
黎廷瑞（宋代）

后稷播百谷，粒兹阻饥人。
新苗化为旧，旧种还为新。
万代一粒传，何尝失其真。
君看田中秋，穗穗上古春。
太极生天地，同是有吾身。
吾身千世前，亲见羲与神。
不失赤子心，是即无怀民。
云胡逐颓运，浇浮散其贞。
良苗不自殖，甘与荑稗伦。
勉哉耕我田，岁晚收陈陈。
董叔宏为予道溪庄胜趣赋古调
利登（宋代）

一涧潺潺泻烟树，流到溪庄平不度。
竹风凄瑟夏犹寒，石气萧森朝自雾。
时平古寨尚留名，世否谁人此逃数。
乾坤一转地有灵，日月无边江又暮。
幽潭闻说尚龙宫，石屋安知非洞府。
愿君半天更高楼，送此到海长溪去。
即事 其一
魏坤（清代）

薖轴寄间踪，岩峦快凭眺。素性厌嚣尘，林泉若相召。

每作蹇驴游，或为秋水钓。逸趣自悠然，情随意所到。

溪云与山色，俱足供诗料。吟罢暮天高，松风吹万窍。
咏朱默斋山茶花
金朋说（宋代）

谁掇孤根墙角栽，天然秾艳衬瑶台。岁寒松柏如相问，一点丹红雪里开。
南湖绝句戏高彦应司理 其一
谢逸（宋代）

平湖奁镜净无尘，地接西坛共一云。安得御风如列子，更邀明月访元君。
春晴对酒简王閒斋
陈琛（明代）

积雨伤春半，忽晴欣日迟。江山皆景色，花草自天时。

独饮吾难醉，有怀君未知。何时同旧榻，清语破前疑。
和微之诗二十三首。和尝新酒
白居易（唐代）

空腹尝新酒，偶成卯时醉。醉来拥褐裘，直至斋时睡。

睡酣不语笑，真寝无梦寐。殆欲忘形骸，讵知属天地。

醒馀和未散，起坐澹无事。举臂一欠伸，引琴弹秋思。
和余葭白题唐子畏画韩熙载夜宴图
厉鹗（清代）

韩郎自是江北人，避地去作江南臣。更从江南到江北，便道江南有人忆。

归来笑拥名花丛，疏眉小面居当中。千枝银烛照舞影，满堂宾客看惊鸿。

门生解事执乐句，燕支拍碎声穿空。酣嬉跌宕君莫笑，一半桃李无春风。

宫中唱念家山破，烧槽哀怨传何穷。聊将群婢污名检，此意未必闻重瞳。

六如居士不并时，何由户外三更窥。笔底故有嫱与施，我不见画但见诗。

诗工直疑画逊之，眼饱铅黛嘲贫儿。从来裴休说法为人愿，不妨衲衣乞食随歌姬。
六安遇周八即送之临淮 其二
游智开（清代）

往离日苦长，来别日虞久。相依晨夕间，属子一樽酒。

志趣各有存，大节期不苟。讵以恃爱深，而负厥身咎。

世事方艰虞，勋名惧衰朽。金飙卷淮流，花骢嘶岸柳。

努力舒远猷，金印行系肘。当路急需才，况有平生厚。

短策余顾惭，清操誓终守。临河濯长缨，愿言告良友。
和颜长官百咏·城市
朱继芳（宋代）

村翁生长在柴门，身有丁男犊有孙。
为了官租才出市，归家夸说与乡村。
拨棹歌 其二十
德诚（唐代）

都大无心罔象间，此中那许是非关。山兀兀，水潺潺，忙者自忙闲者闲。
秋宵月下有怀
孟浩然（唐代）

秋空明月悬，光彩露沾湿。
惊鹊栖未定，飞萤卷帘入。
庭槐寒影疏，邻杵夜声急。
佳期旷何许，望望空伫立。
答彭州职方朱员外公绰
宋祁（宋代）

四忝方州换隼旟，九番官树老储胥。
淹留太史编残藁，废忘河东箧里书。
远想渊云才不逮，略通邛僰计仍疏。
梦回密友偏矜我，时损瑶音附鲤鱼。
延州沈待制挽词
刘敞（宋代）

诗书谋国体，谈笑却边尘。已矣今成昔，归来悲故人。

馀忠焚谏草，遗恨画麒麟。禁角闻鼙鼓，能无忆虎臣。
又和醒字
孙继皋（明代）

不见龙山九点青，层云挟雨昼冥冥。黄苏麦穗骄翻垄，红濯榴花艳舞庭。

息驾此身元汎汎，投簪双鬓任星星。休嗟吊屈明朝事，潦倒无心任醉醒。
风林纤月落 其二
袁宏道（明代）

轮浅虚笼树，兮斜乍避鸾。一痕光浅艳，万井气森寒。

耻作妆奁喻，聊为烟水看。江湖多钓侣，时与校鱼竿。
哭亦周 其二
赵文（宋代）

堂上华颠泣欲枯，哭声那解到黄垆。千般欲解郤公意，难得嘉宾一箧书。
四民诗其三·工
范仲淹（宋代）

先生教百工，作为天下器。
周旦意不配刊之考工记。
嗟嗟远圣人，製度日以纷。
窈窕阿房宫，万态横青云。
荧煌甲乙帐，一朝那肯焚。
秦汉骄心起，陈隋益其侈。
鼓舞天下风，滔滔弗能止。
可甚佛老徒，不取慈俭书。
竭我百家产，崇乐一室居。
四海竞如此，金碧照万里。
茅茨帝者荣，今为庶为耻。
宜哉老成言，欲攦般轮指。
题石洞
魏了翁（宋代）

跨涧飞虹入洞门，石梯级级树森森。
两崖对立自宾主，一水长流无古今。
仙子吹笙抬鹤舞，骚人得句伴猿吟。
个中便是蓬莱境，何必迢迢海上寻。
汴堤行
孔平仲（宋代）

长堤杳杳如丝直，隐以金椎密无迹。当年何人种绿榆，千里分阴送行客。

波间交语船上下，马头揖别人南北。日轮西入鸟不飞，从古舟车无断时。
孤艇悬帆
苏再渔（清代）

中湖摇曳片帆征，风送兰浆一叶轻。紧处直飞三汲影，缓时平泻半溪声。

桥横乍落斜阳淡，浦阔重悬皓魄清。最喜王孙神锡梦，南昌千古独留名。
送钦禅人游岳
释月涧（宋代）

雪峰不登岳，辛苦事参访。虚空开笑口，猿鹤增悲怅。

我昔乘天开，绝顶倚藤杖。群山如子来，万境供一望。

至今清夜梦，吟啸烟云上。道人胆气粗，一叶吞湘浪。

欲识活祖师，告君语非妄。绿苔裹断砖，便是南岳让。
龙州山家
何人鹤（清代）

听说山中景，人间别有天。熊眠深箐雪，虎啸暮崖烟。

关闭铁龙堡，蛮分白草川。地硗征赋少，荍麦代输钱。
送黄秘校书
宋祁（宋代）

妙龄看试牍，共叹俊登喧。
十载重来调，犹参军事烦。
吴艎沿迅溜，京炙伴芳樽。
东观他年选，当求江夏孙。
和吴正传五台怀古韵 其一 姑苏台
金涓（元代）

阖闾城畔姑苏台，百花洲上千花开。笙歌半空晓未绝，一声落月啼乌来。

蛾眉颦翠愁如簇，空捧春娇在心曲。沧江罗网纵鲸鲵，碧瓦丘墟走麋鹿。

悽烟惨日潮生处，怨满鸱夷犹不悟。甬东东海不可栖，剑光夜冷吴山路。
题小沙溪郑氏店江亭
杨万里（宋代）

隔水千山又万山，大江仍合小溪湾。
岸巾独立东风里，眼趁凫雏下急滩。
木假山歌为邝子乾作
黎民表（明代）

越城古桧青虬枝，万仞孤生沧海湄。繁阴婀娜巢鹓凤，盘根偃蹇藏蛟螭。

明堂大厦应难致，匠石挥斤几回弃。礧砢已受风霜蚀，崚𡾓会有云霄气。

山人家在扶溪边，邂逅神物心欣然。解骖推食岂足数，移置此物当楹前。

旋开北堂上，坐我幽壑中。眼前突兀见青嶂，绕室惨淡来悲风。

初疑天台雁荡淩紫烟，中有丹梯驾日相邅连。又疑巨灵远擘昆崙丘，下有黄河万派喷薄之飞流。

阴阳为炭何年铸，至人往往能冥搜。迢迢紫沂海，郁郁三神山。

崒嵂在何所，无乃虚无间。就中拳石足怡悦，胡为跋步凋朱颜。

不如阿堵里，更著黄绮翁。弦琴坐白石，散发呼松风。

平泉良岳知何在，惟有绿树摇青空。
从冯黎州饮梅林以山谷旧时爱酒陶彭泽今日梅
李流谦（宋代）

巾冠堕城府，桔槔无休时。
胸脾贮黄埃，非复林壑姿。
涎流方外胜，秦人望轩羲。
万金买闲日，驾言一纾眉。
冒踏众俟场，更从百代师。
食鱼得河鲂，熊蹯佐其滋。
叆叆烟雨村，霜条出冰蕤。
乌鹊噪寒暝，玉立山差差。
置樽扶疎下，寿干虬蛟驰。
落蕊不动尘，初无犀骇鸡。
公选择对宣温，云雾生攀跻。
能来玩墟落，匹马却盖麾。
蟠胸万螮蝀，区寰眇毫丝。
以兹接群动，白羽坐指挥。
笑彼豢外者，组绂为之鞿。
他年驷马还，梅花当十围。
记此黄公垆，下车挽客衣。
未觉邈山河，一醉固大奇。
松陵道中
许心扆（清代）

寒雨洒孤城，秋声满丛薄。乌啼枫树间，江空闻叶落。
春色渐浓物华相恼又依前韵更得恶诗既导鄙怀
李至（宋代）

春色融怡画不如，落花狼籍晓风余。
流莺为尔难忘酒，迟日教侬又废书。
芳草芊芊行欲遍，垂杨嫋嫋折来疏，
到头别卜连园地，悔学齐婴近市居。
秋夜
吕福（明代）

月明觉秋冷，人定觉秋清。帘透疏梅影，无花亦有情。
练湖放闸二首
杨万里（宋代）

满耳雷声动地来，窥窗银浪打船开。
练湖才放一寸水，跳作冰河万雪堆。
读史三首 其一
莫璠（明代）

五湖荐云扰，晋宇如瓜分。修蛇与封豕，乘时肆妖氛。

茁彼池中蒲，雄姿盖世闻。投策渡江表，目中无晋君。

兵威奋烈火，玉石将俱焚。谢傅运帷幄，子弟将中军。

战血漂淮水，杀气凌浮云。遂令轩冕士，不污犬羊群。

伟哉淝水捷，可方城濮勋。吁嗟谢安石，后世之桓文。

彼哉清谈辈，碌碌何足云。
拟作消寒会不果 其一
张振夔（清代）

曾对黄花醉午筵，重逢忽忽腊梅天。秋风乍试莼鲈味，夜雪才回书画船。

毛颖生涯无定价，语儿情景祇虚缘。归来未检囊中句，射雉翻争一笑怜。
三月望日与饶隐君子宏游玉笥山谣
练子宁（明代）

我怀谢康乐，独往游名山。身同虚舟系，心与浮云闲。

清风淡荡虚六合，令我兴在云松间。玉山高与南斗齐，云锦照耀庐山低。

三十六峰凌虹霓，飞湍喷雪临回溪，长松挂月青猿啼。

上有梅仙采药之幽栖，下有萧云读书之故基。洞天石扇杳莫测，瑶草谩长三春荑。

我欲因之览八荒，手拂青萝眠石床。回飙吹散碧天雾，清冥倒泻澄湖光。

作为玉山谣，寄之双峰客。兴来携妓秋复春，笑杀东山谢安石。
过石头镇寄文渊 其一
彭汝砺（宋代）

夕阳却度石头溪，万事伤怀欲泪垂。谢氏游山行着屐，严公送酒立还诗。
题蔡仲平博士行田记唱诗轴二首 其一
周紫芝（宋代）

当年车骑两联翩，来按钟陵水复田。可但痴儿了公事，尚馀诗思入风烟。
金刚随机无尽颂 其四 妙行无住分第四
释印肃（宋代）

福德绝遮栏，生死不相关。不住心布施，越彼炼凡丹。
江上
陆游（宋代）

江上霜寒透客衣，闭窗羸卧不支持。
羁孤形影真相吊，衰飒头颅已可知。
潦缩稳经行雨峡，竹疏剩见挂猿枝。
清樽可置须勤醉，莫望功名老大时。
山居杂诗九十首 其四十六
曹勋（宋代）

盖屋不在华，所欲庇风雨。种花品无繁，四时看开处。

指喻多非约，日涉乃成趣。吾年能几日，景物亦漫与。
平蔡州三首
刘禹锡（唐代）

蔡州城中众心死，妖星夜落照壕水。汉家飞将下天来，

马箠一挥门洞开。贼徒崩腾望旗拜，有若群蛰惊春雷。

狂童面缚登槛车，太白夭矫垂捷书。相公从容来镇抚，

常侍郊迎负文弩。四人归业闾里间，小儿跳浪健儿舞。

汝南晨鸡喔喔鸣，城头鼓角音和平。路傍老人忆旧事，

相与感激皆涕零。老人收泣前致辞，官军入城人不知。

忽惊元和十二载，重见天宝承平时。

九衢车马浑浑流，使臣来献淮西囚。四夷闻风失匕箸，

天子受贺登高楼。妖童擢发不足数，血污城西一抔土。

南峰无火楚泽间，夜行不锁穆陵关。策勋礼毕天下泰，

猛士按剑看恒山。
刘谏议挽词二首
周必大（宋代）

早习唐蕡策，中为汉辅官。
伏蒲频尽节，当宁极隆宽。
身荷甘泉橐，家仍陋巷箪。
清名垂宇宙，犹足障狂澜。
题文江李允诚杏林精舍
金幼孜（明代）

传家久得轩岐秘，嗣世仍存济物心。门对好山啼鸟静，树藏红雨落花深。

清朝洗药过松涧，落日鸣琴坐竹林。我忆沧洲成久别，濯缨何日共幽寻。
送三姊之鄂州
张耒（宋代）

兄弟分飞各一方，来老分袂苦多伤。
两行别泪江湖远，五月征多岐路长。
休叹伯鸾甘寂寞，所欣杨恽好文章。
北归会有相逢地，只恐尘埃发易苍。
出东莱城示海傍观者
韦骧（宋代）

老稚相携出翳林，玉沙堤上听车音。便安赤子朝廷意，补助清时使者心。

畎亩均休无一役，岁时赈乏有千金。东人祇见东溟阔，不识君恩似海深。
华州西溪
张方平（宋代）

西溪殊近郭，少华更当轩。竹径通华表，松庭接绀园。
建炎丞相成国吕忠穆公退老堂诗 其二
汪伯彦（宋代）

脱冕遗轩息万缘，归来閒地作神仙。涉园靖节初成趣，得志庄神正乐全。

物外情随云鹄举，尊前身傍海鸥眠。功成者去天之道，知退如公法自然。
竖子至
杜甫（唐代）

楂梨且缀碧，梅杏半传黄。小子幽园至，轻笼熟柰香。

山风犹满把，野露及新尝。欲寄江湖客，提携日月长。
颂古三十一首
释如本（宋代）

大庾岭头功德成，谩言点眼访知音。
红炉片雪明端的，象外风光照古今。
偈颂二十一首
释坚璧（宋代）

今朝六月中，嘉田雨沾足。
山房冷似冰，千山拥寒玉。
祖意不西来，法身无展缩。
水上挂灯毬，镇州出萝蔔。
三盏不沾脣，百味皆具足。
又和
郭印（宋代）

披风擎露晓光寒，玉立霜阶照碧鲜。
谁遣翩翩离海底，宝钗交映萃群仙。
高平九日
唐彦谦（唐代）

云净南山紫翠浮，凭陵绝顶望悠悠。偶逢佳节牵诗兴，

漫把芳尊遣客愁。霜染鸦枫迎日醉，寒冲泾水带冰流。

乌纱频岸西风里，笑插黄花满鬓秋。
过御河有感
汪梦斗（宋代）

转漕东南由汴力，此河今日力犹多。隋疲民力亡天下，却为他人浚两河。
夏日书依上人壁
李中（五代）

门外尘飞暑气浓，院中萧索似山中。

最怜煮茗相留处，疏竹当轩一榻风。
故相国元宪宋公挽词 其三
文彦博（宋代）

名遂营身退，高风近古稀。台司脱屣去，空土挂冠归。

仁寿宜难老，朝阳叹易晞。宸篇学丘祷，恩耀贲泉扉。
灵山寺和濂溪韵
陈江（明代）

山斗仰韩千古在，释儒相访未全非。曾闻更有相忘者，解带江门换衲衣。
赵州问牛迹圆泽扣角政黄牛平田婆赞
释绍昙（宋代）

这畜从来恶迹多，角尖头也解狂歌。桥边白鹭擎拳听，急杀耕田臭老婆。
懹昔
陆游（宋代）

高皇布纲收凤麟，我得定交犹数人。
陈山清真王逸少，李石风流贺季真。
湖西八景次陈石斋韵 其六 飞舆横翠
罗伦（明代）

仙人此息驾，太极开鸿冥。如何紫盖力，敢与昆崙争。

蔽亏三万里，昼夜移天行。紫气满云汉，可望不可名。
过陈丈园
屈大均（明代）

七载不相见，玉兰如我长。香多王者物，花是老人粮。

养寿宜閒事，留春在醉乡。东园公寡友，相与只张良。
望终南山寄紫阁隐者
李白（唐代）

出门见南山，引领意无限。
秀色难为名，苍翠日在眼。
有时白云起，天际自舒卷。
心中与之然，托兴每不浅。
何当造幽人，灭迹栖绝巘。
晚兴
沈彩（清代）

雕栏品亚倦馀凭，爱绘青春藻思仍。小苑杏花三月雨，高楼藜火十年镫。

閒情已入无何有，好句常来得未曾。便拟下帘重展卷，乌丝淡墨写溪藤。
县北马上
刘挚（宋代）

五月暑雨过，缓辔来城阴。朝晖粲林莽，凉风弄衣襟。

敢辞鞭策劳，邂逅得幽寻。斯人勤岁事，乐此膏泽深。

芃芃黍稷垄，蔼蔼桑柘林。田翁可指食，蚕妇期织纴。

稛储与衣褐，卒岁无崎嵚。陶民帝有力，养物天之心。

忘言乐其乐，此意良自谌。纾为马上句，比和击壤吟。
和百舌
赵希逢（宋代）

四序循环机不息，百花独梅先占得。
纷纷红紫未动头，飞蝶游占圣得识。
数声啼破枝头春，来从何处绿杨阴。
黄鹂钳口燕无语，是甚娇敢啭禽。
梨花院落如飞雪，百样间关调巧舌。
工兼众语媚韶华，一部笙簧长按节。
东君拂袖赏音稀，寂寞无言蒿下飞。
一春滕口说底事，徒尔贻笑诸羽衣。
人生可以直则直，万言万当岂如默。
三年不鸣忽一鸣，惊动东西与南北。
迨作《淮口遇风诗》，戏用其韵
苏轼（宋代）

我诗如病骥，悲鸣向衰草。有儿真骥子，一喷群马倒。

养气勿吟哦，声名忌太早。风涛借笔力，势逐孤云扫。

何如陶家儿，绕舍觅梨枣。君看押强韵，已胜郊与岛。
嘱花吟
邵雍（宋代）

把酒嘱花枝，花枝亦要知。花无十日盛，人有百年期。

据此销魂处，宁思中酒时。若非诗断割，难解一生迷。
书扇
李之仪（宋代）

会稽陈迹久荒芜，流落江城墨未枯。好向溪边示行客，问人能出百钱无。
海棠
李覯（宋代）

戢戢虽聚头，脉脉俱俯地。
既言是姊妹，又却相妒忌。
面痕赤未没，尽是伤爪指。
不然睡未醒，被人沃井水。
赠李居士弃官为僧二绝
王炎（宋代）

踏破青鞋走四方，年来收脚坐禅床。
更地言下商量处，静对窗间一炷香。
南乡子
王鹏运（清代）

烂醉复奚疑，红瘦偏怜众绿肥。听遍禽言行不得，谁知，坐看春光冉冉归。

底事有成亏，一曲英皇远别离。待把长竿浮大泽，依依，云水微茫意转迷。
西江月·名与牡丹联
康与之（宋代）

名与牡丹联谱，南珍独比江瑶。闽山入贡冠前朝。露叶风枝闽闽。

香玉满苞仙液，绉红圆戚鲛绡。华清宫殿蜀山遥。一骑红尘失笑。
吊厓 其二
李之标（明代）

怅望京华一水遥，玉关何处系天骄。西风离黍馀邱垄，南国羁魂久寂寥。

海若有灵应雪涕，波臣无计挽寒潮。即今万里秋江净，异代忠良荷圣朝。
钱塘怀古
毛秀惠（清代）

京洛烟尘弃不收，西湖台阁作金瓯。流连秋色还春色，歌咏杭州胜汴州。

自愿苟安增币帛，谁抒孤愤报仇雠。栖霞岭畔将军墓，只有南枝记旧丘。
诉衷情·绿云凤髻不忺盘
陈允平（宋代）

绿云凤髻不忺盘。情味胜思酸。晓色露桃烟杏，空照脸霞丹。花晓老，径苔闲。锦斓斑。怨红一叶，流水东风，好去人间。
送听首座之弋阳兼呈陈郎中
释崇岳（宋代）

当头一著没巴鼻，坐断诸方成忌讳。
此心不向白云闲，一锡飘然下层翠。
晦庵过犯弥天大，居士无端也捏怪。
至今落赚有谁知，也要大家偿夙债。
送曾仲敷赴庆州司户
邹浩（宋代）

栖迟颍水无三年，四见长途事鞍马。问君胡为乐驱驰，告我吾非苟然者。

向来庭闱故当尔，今乃从知古塞下。男儿出腹在四方，龊龊南窗吾未暇。

只手扛鼎非吾力，百步穿杨非吾射。眇然躯干仅数尺，智略岂分子房亚。

诗书礼乐工作谋，元帅轩轩更儒雅。相知不与今人同，往游其藩跃如也。

君言慷慨得我惊，我有私忧为君写。巍巍法座天中央，万物生成得陶冶。

边尘吹风不见人，麟凤犹阻游郊野。烦将此意问元帅，何当铁甲悬高架。

君家一唯如雷霆，震动乾坤失聋哑。愿回庐阜异时心，白刃前头荐潇洒。

家风欻从千古还，上策酬恩真土苴。口终拂袖两无言，因送飞鸿不知夜。
初冬
陆游（宋代）

落叶窗前已作堆，地炉微火拨残灰。
梦中无祟败蔬圃，饭後有残夸芋魁。
袅袅清笳催日晚，萧萧新雁带寒来。
更宽十日可闲出，会挈一壶寻早梅。
宫怨
王端淑（清代）

长门春锁月溶溶，绣柱金铺翠自封。忽听马啼惊欲曙，多年不候景阳钟。
六祖夜渡赞
释妙伦（宋代）

树烟漠漠水沈沈，父子相抛用贼心。
授了衣盂连夜渡，钉椿摇橹到于今。
双韵子（般涉调）
张先（宋代）

鸣鞘电过晓闱静。敛龙旂风定。凤楼远出霏烟，闻笑语、中天迥。

清光近。欢声竟。鸳鸯集、仙花斗影。更闻席曲瑶山，升瑞日、春宫永。
九日偕同寮至破山还饮誓清亭是日上雨寻霁自
孙应时（宋代）

九日仍良宴，三年记此亭。
寒花还粲粲，衰鬓转星星。
薄宦惊离合，浮生任醉醒。
明年应话我，千里越山青。
题杨学士藏陈所翁四龙图
杨士奇（明代）

近代画龙谁第一，举世所重闽陈容。秘府人家屡曾见，叶公虽古难独工。

此图四龙妙无敌，变化奇态才数尺。乾坤黯黪閟云雾，风雷奔驱裂崖石。

腾身并出青冥上，盘拿夭矫皆相向。神光睒矆如剑铓，倒捲江潮起银浪。

陈翁画意与谁同，爱龙所重泽物功。炎飙六月撼原野，矫首滂沱如画中。
和郑潜夫游山韵
陈宓（宋代）

千仞巑岏本自平，只应苍步欠徐行。
回崖净拭连城璧，廉石高罗武库兵。
风易生云常澒洞，泉能作雨转甘清。
重游须待九秋后，已约猿猱管送迎。
登乘槎亭
张耒（宋代）

海天秋雾暗乘槎，风响空山浪卷沙。
杳杳橹声何处客，一帆冲雨暗天涯。
正月初八日与少史访烟霞洞复历理安寺五云山云栖诸胜 其三
刘佳（清代）

逾岭身更轻，疾下忽如坠。俯指莲师龛，窈然落深翠。

以竹为之天，日色不到地。僧房如蜂房，遍向深岩缀。

修笕鸣斋厨，净香发经笥。未离簪组身，焉谢烹炮味。

普救遍众生，儒佛原同意。
由长沙赴衡州访高螺舟太守舟中感赋
刘鸿庚（清代）

帆力健于马，长沙顷刻过。云遮衡岳影，雪压洞庭波。

奋友分荣辱，穷途受折磨。未知东阁畔，梅萼放如何。
秋怀 其二
王元俸（明代）

最团圆处是中秋，好月那堪独上楼。

尘世总经沧海变，烟波仍驻古今愁。芙蓉欲绽溪边脸，鬓发还应雪满头。

笑倚阑干吹铁笛，夕阳惟见水空流。
观法驾自凤翔回
钱起（唐代）

欃枪一扫灭，阊阖九重开。海晏鲸鲵尽，天旋日月来。

圣情苏品鲸，龙御辟云雷。晓漏移仙仗，朝阳出帝台。

周惭散马出，禹让浚川回。欲识封人愿，南山举酒杯。
双河晚眺
倪亮采（清代）

垂杨风卷乱藏鸦，绿树重遮一两家。落日千峰山色远，平沙十里雁行斜。

断桥溅溅闻流水，曲径纷纷衬碧霞。踏月归来钟已动，柴扉半掩露墙花。
拜新月
李端（唐代）

开帘见新月，便即下阶拜。(便即 一作：即便)
细语人不闻，北风吹裙带。 (裙带 一作：罗带)
过莆城怀别刘后村中书因以奉寄
胡仲弓（宋代）

当日扬清激浊流，身危肯作稻粱谋。
不从党锢诸贤死，窃禄偷生亦可羞。
立秋呈范先生
李刚己（清代）

仰陪夫子下阶吟，呜咽鸣蝉向我瘖。半月偎城动凉色，一风入木作秋音。

星云高灿还相媚，雾雨横凄忽见侵。应有列仙在空阔，徘徊不下暝烟深。
斗草
张令仪（清代）

绿窗晓梦莺啼醒，粉薄螺轻妆不整。瑶琴罢轸玉笙寒，花慵柳困春闺永。

东邻女伴偶过从，相邀莫负芳菲景。共向南园斗草嬉，搴芳拾翠搜求尽。

称奇觅巧自挑泥，玉尖宁怯苍苔冷。袖中别出谢公须，神采如生光炯炯。

低回暗自卜心期，小立花前垂素颈。榆钱输尽拔金钗，人醉东风依露井。

乳燕鸣鸠白日长，笑声远隔秋千影。
月边娇 刳橘而空，其中注膏油，燃之红润可爱
俞樾（清代）

人去商山，剩大腹团栾，痴皮混沌。玉壶濯魄，金刀刮膜，一点酸心都尽。

兰膏乍注，早逗出、玲珑红晕。珠光密护，仔细趁、骊龙眠稳。

夜深取到兰房，绛帷高卷，碧纱低衬。佛头光满，仙炉焰小，不怕晓风吹紧。

江南旧岸。早万颗、霜丸寒陨。迢迢永夜，喜金迟烬。
嘉祐大行皇帝挽诗十首 其二
刘攽（宋代）

北发声名远，西城剑戟销。万灵潜受记，百兽乐闻韶。

昧谷迷升日，璇霄失建杓。仙游那可问，赋讽已飘飘。
次韵和谢江陵杨县丞投赠四首 其三
项安世（宋代）

与君齐宦五云东，与我齐生一岁中。今日天涯须共笑，半生头鬓略相同。

观中香火无官守，庭下吟哦少事功。未必苕溪闲似此，买船归去莫匆匆。
夹镜楼晚眺
邱晋成（清代）

马湖江口最高楼，风景清妍豁远眸。星巘嵯峨皆北向，云涛澎远自东流。

画阑一带水边寺，柔橹数声烟外舟。惟爱晚来山吐月，波光摇漾动金虬。
摄领审官六日还印长文戏作五言
刘敞（宋代）

山野不事事，未尝中绳墨。得官笔砚间，懒与慢成癖。

前日承君乏，始亲薄领役。捶钩校毫芒，简发差寸尺。

自知非其任，良有不可力。君诚神仙人，那得头不白。

繇兹谢睎跂，依隐就閒寂。
谒于清端公祠
李光庭（清代）

清端庙貌尚如新，视昔犹今我愧今。敢谓头衔能附尾，便持手版亦甘心。

论功竟待三年考，酬德还期百世歆。此日坡仙堪把臂，流风遗泽总棠阴。
和鲁山感春 其二
徐积（宋代）

一笑一啼何日休，一荣一悴何时尽。樽中野酒亦无多，日伴吟翁慷慨歌。

茅屋窗前栖乱草，胜却花閒绣裀好。
玉蝴蝶（赋玉绣球花）
张炎（宋代）

留得一团和气，此花开尽，春已规圆。虚白窗深，恍讶碧落星悬。扬芳丛、低翻雪羽，凝素艳、争簇冰蝉。向西园。几回错认，明月秋千。

欲觅生香何处，盈盈一水，空对娟娟。待折归来，倩谁偷解玉连环。试结取、鸳鸯锦带，好移傍、鹦鹉珠帘。晚阶前。落梅无数，因甚啼鹃。
对雨
王家相（清代）

不辨苍茫雾与烟，冥濛一气蔽江天。阴浓蜀郡童童树，润入扬州下下田。

野色清当登麦后，雨声畅及插秧先。却宜小簟疏帘下，炉篆无风自在眠。
咏鹤五首
张嵲（宋代）

心期附凤参云驾，岂与凡禽共苑园。
黄鹄无能犹自免，应缘远去不乘轩。
挽吴总干二首
李曾伯（宋代）

夙托弥甥列，常怀范叔寒。
门阑多厚盼，樽俎有余欢。
衣笥袍犹恋，书邮墨未干。
官身羁执紼，清泪为君弹。
味琴为文江萧君
翟杰（宋代）

识者应希听者沈，独将幽思寄遗音。阳春有价高难和，流水无弦杳莫寻。

明月碧天双鹤唳，西风疏柳一蝉吟。徘徊隐几忘言久，窗外寒松烟翠深。
百日怀幼子武安
金幼孜（明代）

尔亡忽百日，无日不念尔。行想尔追随，坐想尔游戏。

食想尔同桉，卧想尔同被。清晨送我朝，未晚候我归。

逢迎与应荅，无不解人意。如何遽夭阏，长往隔人世。

悲号彻上苍，抱痛切肝肺。骨肉恩谊深，谁能即捐弃。
午日谢性卿招集斋中薄暮登楼赋此
佘翔（明代）

竞渡逢佳节，多君折简招。艾符方在户，莆酒且盈瓢。

对榻挥玄麈，登楼拂斗杓。左徒遗恨在，千载未能消。
龙穴晓云
邓伯凯（明代）

神物升沉不记年，至今遗迹尚依然。半林叆叇存灵气，一窍穹窿带冷涎。

饥豹夜归思隐雾，行人晓起讶炊烟。何如上下从龙去，化作商霖遍九天。
秋夜
陶自悦（清代）

秋夜夜未长，劳人敛衿襘。徙倚坐空堂，窅与精灵会。

落月下河坐，白云亘如带。飞萤立草头，啼螀半棂外。

对此怀百忧，惊魂逐浮芥。惨怆念同生，萧寥溯先派。

咄哉岁月流，心迹绝溪介。须臾鸡复鸣，曈昽露犹霭。

身世亮若斯，艰难叹徒慨。
题扇寄希仁
谢承举（明代）

雪晴莎暖乍离家，北去频看雁影斜。回首江南春渐老，东风开到紫荆花。
晚春二首
宋伯仁（宋代）

风甃残花满地红，别离樽俎谩匆匆。
春光未肯收心去，却在荼蘼细影中。
章枢密挽诗
虞俦（宋代）

引年归老十星霜，养素遗荣道愈光。
可但苍生思谢傅，未应白首愧冯唐。
龙光方庆千龄遇，凤诰俄嗟一鉴亡。
前辈风流磨灭尽，后生无复见堂堂。
种菊
张耒（宋代）

何馨香之芬敷兮，昌绿叶而紫茎。是其名为菊兮，爰植予之中庭。

性清平而不躁兮，味甘爽而充烹。当秋露之惨凄兮，舒煌煌之华英。

色正而丽兮，气芬以清。纯静秀洁兮，族茂群荣。采食以时兮，天和以宁。

颖轻窍达兮，瞳子清明。散败流浊兮，风宣滞行。仙圣所饵兮，屏除臭腥。

久嗜不废兮，将延尔龄。嗟予生兮，蹇薄烦冥。忧饥畏寒兮，微禄以生。

终曷归兮，山林是营。膏粱鼎食兮，方丈纵横。炙熊之蹯兮，龙醢羊羹。

彼得有命兮，吾奚尔荣。惟兹佳菊兮，野实以生。采撷咀食兮，荐俎盈登。

求之孔易兮，世焉莫争。我有久疾兮，壅塞烦昏。支节坚痹兮，气阏于元。

惫不能支兮，外壅中乾。疥癣得志兮，蛲蛔伏蟠。餐华秋冬兮，食叶春夏。

集新易故兮，尔功是假。宁康我躯兮，骨节坚良。产和剔戾兮，其乐洋洋。

反华于玄兮，易瘘以强。忘生绝俗兮，深潜远藏。骖驾云雾兮，呼吸太阳。

招友彭咸兮，御风以翔。吁嗟此菊兮，吾于尔望。
和竹茶灶诗
谢士元（明代）

天地胚胎骨格幽，渭侯那作晋风流。银铛煮月当晴夜，石鼎凝云带晚秋。

出处有时高士共，炎凉无间故人稠。玉瓯金碾相将久，拟待春风到雅州。
水调歌头 其三 秋夜过柳衣园旧址
黄钧宰（清代）

老树作人立，半晌恰无言。应是怕人，愁听不敢说从前。

剩有一轮明月，照著一湾流水，终夜守空园。千古幻尘耳，相念莫凄然。

静思想，未来事，已过缘。都是无因，自造消息不由天。

料得当时歌舞，已分将来零落，留博后人怜。搔首独归去，孤棹冷苍烟。
得陈安道书知移邑名次
韦骧（宋代）

安道枉书自东都，报我外移春可准。予方寂处藜藿空，蓄缩仅同枯壤蚓。

闻之虽喜良自嗟，仕岂为贫今颇近。男儿有志期必行，五斗折腰何足悯。
于湘源得赤马绝驶命曰胭脂快策以渡湘陵波径过障泥尽湿既不畏怖乃作细步
曾广钧（清代）

石濑溅溅响若雷，缝螭骧首踏波来。满河桃浪妒颜色，一朵火云扶霸才。

岂有衣香惊魏殿，更无团扇过章台。要跨金埒横门道，待我勤王赐宴回。
残句：
王禹偁（宋代）

春回积雪殊冰里，香动荒山野水滨。
带月一枝斜弄影，背风千片远随人。
道室试笔六首 其六
陆游（宋代）

明明行路有神仙，世士求仙却不然。贪冒苦多廉让少，恐君未得尽天年。
寒梅
于石（宋代）

闭门一卷易，风定缕香凝。
落叶空阶雨，残梅阁砚冰。
鸟啼深夜语，犬吠隔篱灯。
不作红尘梦，寒窗几曲肱。
晚春花
项斯（唐代）

阴洞日光薄，花开不及时。当春无半树，经烧足空枝。

疏与香风会，细将泉影移。此中人到少，开尽几人知。
戒坛
王鸿绪（清代）

狮子岩头十八转，两崖相峙路如线。青峦碧涧绕珠林，丹壁雕阑耸禅院。

禅院峨峨苍松寒，连柯接叶捎云端。蹁跹有似翠蛾舞，夭矫时作蛟龙盘。

立者倚者各有态，或疏或密何珊珊。黛色参天凌汉柏，浓枝避雨胜秦官。

我来婆娑至日暮，耳边萧飒流青湍。不知植根几千载，霜皮百尺雄斋坛。

忆昔少游慈仁寺，殿角双松交古翠。童童如盖映芳樽，未饮先教心已醉。

可惜花宫作贾廛，枯株零落充炊烟。岂若兹松居尘外，丰神舄奕层崖巅。

乃知市朝摧折易，衰朽山林岑寂多长年。呜呼山林岑寂多辰年，北窗我欲耽高眠。
熙宁以后祀高禖六首
佚名（隋代）

礼奠蠲衷，祭作竣事。
丕拥灵休，蕃衍皇嗣。
西庄耕云堂新成陈太守同诸子过访用韵 其二
黎民表（明代）

谢家池馆半蒿莱，话旧重斟竹下杯。渔艇夜随双涧入，荜门晴向五峰开。

求田计总输秦客，张乐人犹指汉台。不是北山迷出处，烦君骑马到苍苔。
父善游
吕不韦 撰（先秦）

有过于江上者，见人方引婴儿而欲投之江中，婴儿啼。人问其故。曰：“此其父善游。”
其父虽善游，其子岂遽善游哉？以此任物，亦必悖矣。
寄题崔校书郊舍
黄滔（唐代）

一片寒塘水，寻常立鹭鸶。主人贫爱客，沽酒往吟诗。
木兰花慢·对西山摇落
元好问（金朝）

对西山摇落，又匹马，过并州。恨秋雁年年，长空澹澹，事往情留。白头。几回南北，竟何人、谈笑得封侯。愁里狂歌浊酒，梦中锦带吴钩。岩城笳鼓动高秋。万灶拥貔貅。觉全晋山河，风声习气，未减风流。风流。故家人物，慨中宵、拊枕忆同游。不用闻鸡起舞，且须乘月登楼。
暮景
杨冠卿（宋代）

鞍马来殊方，只园已秋寂。
虚堂耿清夜，卧听寒雨滴。
永怀平生愿，浩荡谁与适。
愁心正纷如，西风韵邻笛。
摸鱼儿（艮岳）
姚云文（宋代）

渺人间、蓬瀛何许，一朝飞入梁苑。辋川梯洞层瑰出，带取鬼愁龙怨。穷游宴。谈笑里，金风吹折桃花扇。翠华天远。怅莎沼黏萤，锦屏烟合，草露泣苍藓。

东华梦，好在牙樯雕辇。画图历历曾见。落红万点孤臣泪，斜日牛羊春晚。摩双眼。看尘世，鳌宫又报鲸波浅。吟鞘拍断。便乞与娲皇，化成精卫，填不尽遗恨。
题恩州环翠堂
王弘诲（明代）

江郭杯堪避暑留，虚堂春引石龙幽。轩开面面云烟合，亭敞龙龙花树浮。

湖海乡心关白社，天涯归兴寄沧洲。廿年姓字看题壁，荏苒流光忆旧游。
挽戴南湾
方俊（明代）

八十年来两鬓霜，寄情渔钓足徜徉。严陵不肯扶东汉，尚父何心事武王。

几曲狂歌悲晓月，一樽春酒醉残阳。从今谢却人间去，万古清风溪水长。
云中夜雨
麻革（元代）

憔悴杜陵客，悲凉王仲宣。四围晴立壁，一突午无烟。

病卧秋风里，愁吟夜雨边。明朝谁裹饭？万一使君怜。
偈二十四首 其四
释守卓（宋代）

人无心合道，困来不觉和衣倒。一老一不老，法身真个入荒草。

了无来，随分讨，粪扫堆头拾得宝。木人石女共欢呼，信手拈来用恰好。

青山无尽意无穷，何须更觅来时道。
翠微寺二首 其二
赵秉文（金朝）

南山深锁翠微宫，寺在山南十里东。祇怪朝来衫袖湿，不知身在翠微中。
游东山·松风
王炎（宋代）

松公奋鬣如啸，终日清风飒然。
佳处元非宫徵，谁能写入朱弦。
柳梢青（雨洗元宵）
韩淲（宋代）

雨洗元宵。楼台烟锁，隐隐笙箫。且插梅花，自烧银烛，沈水香飘。

且红尘里星桥。想霁色、皇都绛霄。屏掩潇湘，醉和衣倒，春梦迢迢。
绍兴己巳游洞霄
杨偰（宋代）

青山九锁隔凡缘，福地潜通小有天。
古洞落花春寂寂，空山乱石水涓涓。
金丹翠箬藏千岁，芝草琅玕定几年。
惆怅何时谢尘事，山中长作地行仙。